《寄王元均奉议昆仲》
宋代·释道潜

崇文学士后，二子皆翘翘。异哉荆山麓，产此英琼瑶。

婆娑翰墨场，文彩相蔚饶。顷我未知识，寸心徒摇摇。

前年广陵城，会合如有招。名都冠淮海，气象古所豪。

林园若棋置，佳处遗尘嚣。良辰肯浪负，杖策同嬉遨。

清谈落玉麈，亹亹如闻韶。岁晏乐未阕，离群复萧萧。

扁舟眇一叶，出没随江潮。云山列千里，庐霍尤岧峣。

孤怀喜自放，跨跞岂惮劳。所嗟无二陆，相我吟风骚。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。